ՀԻՄՆԱՎՈՐՈՒՄ

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ՄԱՐՏԻ 26–Ի N 355-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

**1. Անհրաժեշտությունը**

«Հայաստանի Հանրապետության կառավարության 2020 թվականի մարտի 26–ի N 355-Լ որոշման մեջ փոփոխություններ կատարելու մասին» Կառավարության որոշման նախագծի (այսուհետ՝ Նախագիծ) ընդունումը պայմանավորված է մշակող արդյունաբերության փոքր ու միջին ձեռնարկությունների նոր, բարձր արտադրողականությամբ սարքավորումներով հագեցվածության մակարդակի բարձրացման, ինչպես նաև անհրաժեշտ հումքային բազայի ստեղծման և զարգացման անհրաժեշտությամբ։ Առաջարկվող ծրագիրը նաև կհանդիսանա ևս մի գործիք որով կբարձրացվի ՀՀ ներդրումային գրավչությունը արտահանելի ճյուղերում։

**2. Ընթացիկ իրավիճակը և խնդիրները։**

 1. Գործող ընկերություններից շատերը աշխատում են հնամաշ, ցածր արտադրողականություն ունեցող և էներգատար հաստոցներով, մինչդեռ կառավարության ծրագրով ամրագրվել է աշխատանքի արտադրողականության բարձրացման զգալիորեն ավելի բարձր թիրախային ցուցանիշ։ Համաձայն որոշ հաշվարկների 1 աշխատողի 1 ժամվա արտարողականությունը մշակող արդյունաբերության ոլորտում կազմում է 3 200 ՀՀ դրամ, ինչը ՌԴ ցուցանիշից ցածր է մոտ 4 անգամ, իսկ օրինակ Իսպանիայից 7․6 անգամ։ Ըստ պաշտոնական վիճակագրության, 2019 թվականին ՀՀ տարածքում գործունեություն է ծավալել 75,045 միավոր ՓՄՁ, որոնց 9․9%-ը՝ մշակող արդյունաբերության ոլորտում հետևյալ բաշխվածությամբ՝ 6,415 գերփոքր, 846 փոքր, 205 միջին և 42 խոշոր ձեռնարկություն, որոնք արտադրել են համապատասխանաբար 147, 191, 295 և 610 մլրդ ՀՀ դրամ ընդհանուր ծավալի ապրանքներ։ Խնդիրը կայանում է նշված ՓՄՁ-երի արտադրողականության և մրցունակության բարձրացման միջոցով օգնել փոքր ընկերությունների դառնալ միջին, իսկ միջիններին՝ խոշոր, ինչպես նաև ավելացնել ոլորտում գործող ՓՄՁ-ների ընդհանուր քանակը ու ՀՆԱ-ի մեջ իրենց մասնակցության մասնաբաժինը։

 Նախագծի մշակման ժամանակ պատահական ընտրանքով առանձնացվել են 30 ՓՄՁ-եր, որոնց հետ իրականացվել է հարցում արտադրության մոդերնիզացիայի անհրաժեշտության և դրանում լիզինգի գործիքի կիրառման արդյունավետության վերաբերյալ։

Հարցման մասնակիցների շուրջ 83,3%-ը մատնանշել է արտադրության մոդերնիզացիայի առկա կարիքը, ընդ որում նրանցից 53,3%-ը նշել է, որ արտադրության մոդերնիզացիայի արդյունքում էականորեն կբարձրանա իրենց կազմակերպության գործունեության արդյունավետությունը, նոր սարքերի, սարքավորումների ներգրավումը աշխատանքներում, ինչպես նաև արտադրության մեջ անհրաժեշտ (հումքի) ինքնաբավության մակարդակի բարձրացումը կբերի արտադրանքի ինքնարժեքի նվազման, արտադրանքի որակի և որպես հետևանք նաև արտադրողականության և ընկերության մրցունակության բարձրացմանը։

 Բացի այդ, հարցմանը մասնակցած ՓՄՁ-երի 32,15%-ը նշել է, որ միանշանակ կօգտվի լիզինգի գործիքից, միևնույն ժամանակ 67,85%-ի համար չափազանց կարևոր են առաջարկվող պայմանները և այդ պատճառով, առանց ֆինանսական աջակցության, ՓՄՁ-ները չեն կարող ձեռք բերել և ներդնել նոր տեխնոլոգիաներ, արդյունավետության բարձրացման միջոցով ապահովել շահութաբերության ցանկալի մակարդակ, գործնական հարաբերություններ հաստատել ավելի խոշոր ընկերությունների հետ, ինչպես նաև ընդլայնվել և ներկայանալ արտաքին շուկաներում:

 2. Ներկայումս Հայաստանում վերամշակման գործունեություն իրականացնող տեղական արդյունաբերական ընկերություններն ունեն հումքի պահանջարկ և հումքային բազայի հնարավորությունները դեռևս ոչ ամբողջական հզորությամբ են օգտագործվում։ Կատարված ուսումնասիրությունները ցույց են տալիս, որ արտադրողներին համապատասխան որակով և ծավալներով հումքի ձեռք բերումը մատչելի դառնալու դեպքում մշակող արդյունաբերության արտադրության ծավալները ունեն աճի միտում և համապատասխան արտադրատեսակների գծով կավելանան պետական բյուջեի եկամուտները։

**3. Կարգավորման առարկան և բնույթը**

Նախագծով առաջարկվում է տնտեսավարողներին մատչելի պայմաններով, մասնավորապես՝ ֆինանսական վարձակալության (լիզինգի) մեխանիզմների կիրառմամբ սարքավորումների ձեռք բերման, ինչպես նաև հումքի գնման կամ ներկրման հնարավորության ընձեռնում, որը նախադրյալներ կստեղծի տեղական արտադրանքի արտադրության ծավալների ավելացման, միջազգային չափորոշիչներին համապատասխան որակական և անվտանգության պահանջների ապահովման, մրցունակության բարձրացման, արտահանման ծավալների ավելացման, ինչպես նաև ներկրվող արտադրանքը տեղական արտադրությամբ փոխարինելու համար:

Ծրագրի արդյունքում որակական առումով կունենանք՝

* Բարձր արտադրողականությամբ նոր սարքավորումներով համալրված ձեռնարկություններ
* Արտադրական և արտահանման ծավալների աճ
* Արտադրվող արտադրանքի որակի բարձրացում
* Էներգախնայողություն
* Ծավալների աճի արդյունքում ստեղծվող նոր աշխատատեղեր
* Նորարարական տեխնոլոգիաների խթանում, արժեշղթաների խորացում և արտադրատեսակների բարդության աճ
* (հումքի) ինքնաբավության մակարդակի բարձրացում
* մինչև ծրագրի ավարտը տեխնոլոգիապես վերազինված 1,000-ից ավել ընկերություններ

Ծրագրի արդյունքում քանակական առումով կունենանք տարեկան`

* 200-300 օժանդակություն ստացած ընկերություններ
* 100-120 մլրդ ՀՀ դրամի հումքի և նոր սարքավորումների ներկրում և կիրառում, որը կկազմի շուրջ 450-650 միավոր սարքավորումներ։
* տեղական արտադրանքի ծավալների և ըստ այդմ էլ արտահանման ծավալների աճ
* կխթանվի տնտեսավարողների վաճառքի դիմաց ժամանակին վճարումների կատարման և պայմանագրային հարաբերությունների մշակույթի զարգացման տեմպերը, ինչը կհանգեցնի արտադրության ծավալները աճին
* ծրագրի իրականացումը հնարավորություն կտա մի շարք արտադրատեսակների, մասնավորապես թեթև արդյունաբերության արտադրատեսակների, ներկրումը փոխարինել տեղական արտադրությամբ՝ ապահովելով ներքին ինքաբավությունը։
* ծրագրի գործողության առաջին տարվա արդյունքներից ելնելով հնարավորություն կստեղծվի ձևավորել առաջարկություններ` ծրագրի ծավալների վերանայման և ծրագրի իրականացման ընթացքի արդյունավետության բարձրացման ուղղությամբ:

Ծրագրի ֆինանսական նախնական գնահատականի համաձայն՝ վերջինիս իրականացման համար ընդհանուր առմամբ կպահանջվի մոտ 56 մլրդ ՀՀ դրամ՝ նախատեսվող 6 – 7 տարիների համար։ Արդյունքում առաջիկա 2 տարիների համար ակնկալվում է մոտ 100 մլրդ ՀՀ դրամի չափով կապիտալ ներդրումներ երկրի տնտեսության մեջ սարքավորումների տեսքով, ինչպես նաև համապատասխան ոլորտներում արտադրողականության մինչև 60% աճ։

Արտոնության առկայության պարագայում կանխատեսվում է տարեկան առնվազն 5 խոշոր ներդրումային ծրագրերի հաստատում` ռազմավարական ոլորտներում: Նշված ներդրումները աշխատատեղերի ստեղծումից ու արտահանելի նոր արտադրանքի զարգացումից բացի, կբերի նաև մուլտիպլիկատիվ էֆեկտ` իր շուրջ ձևավորելով իրեն սպասարկող ՓՄՁ էկոհամակարգ։ Ծրագիրը կծառայի որպես ՀՀ ներդրումային միջավայրը ավելի գրավիչ դարձնելուն միտված ևս մի հավելյալ գործիք։

Տվյալ միջոցառումը բխում է ՓՄՁ 2020-2024 ռազմավարության՝

**Ֆինանսների հասանելիություն**

**Առաջնահերթ գործողություն 1.**

ՓՄՁ պետական աջակցության գործիքակազմի արդյունավետության և ծածկույթի ընդլայնում (էջ 12)

**Կարողությունների զարգացում**

**Առաջնահերթ գործողություն 1.**

Նորարարության ներդնումը և կիրառումը թիրախավորող աջակցության գործիքի մշակում և ներդնում (էջ 15)

Ծրագրով նախատեսված դրույթներով նաև նախատեսվում է, որ շահառուները պարտավորվեն բարձրացնել իրենց գործունեության թափանցիկությունը և հաշվետվողականությունը։ Մասնավորապես, կանոնադրական կապիտալում 200 մլն դրամ և ավելի գումարի չափով ներդրում կատարած և արտոնությունից օգտվող տնտեսավարողները (վերջիններիս մոտ օժանդակության գործիքի ներքո տրամադրվելիք վարկերի/լիզինգի սուբսիդավորվող մասի առավելագույն գումարը սահմանվում է կանոնադրական կապիտալում կատարված ներդրման հնգապատիկի չափով, բայց ոչ ավել քան 10 մլրդ դրամ, իսկ արտարժույթով վարկավորման դեպքում 5 մլրդ դրամին համարժեք) վարկի/լիզինգի պայմանագրի ստորագրմանը հաջորդող տարվա ընթացքում և դրան հաջորդող սուբսիդավորման տարիների ողջ ընթացքում պարտավորվում են ներկայացնել ֆինանսական հաշվետվությունների միջազգային ստանդարտներին համապատասխան հաշվետվություններ, ինչպես նաև «Մեծ Քառյակ» աուդիտորական ընկերությունների կողմից աուդիտի եզրակացություն:

Վերը նշվածը էականորեն կլավարկի գործող ընկերությունների թափանցիկությունը, հաշվետվողականությունը, ինչպես նաև կբարձրացնի նրանց արտադրողականությունը։

**4. Նախագծի մշակման գործընթացում ներգրավված ինստիտուտները և անձինք**

Ներկայացված նախագիծը մշակվել է ՀՀ էկոնոմիկայի նախարարության կողմից։

**5. Ակնկալվող արդյունքը**

Միջոցառման շրջանակում տրամադրվող օժանդակության արդյունավետության բարձրացում՝ շահառուների թիրախային ընտրության և վարկային միջոցների նպատակային օգտագործման մեխանիզմների մշակման միջոցով։

**6.Կապը ռազմավարական փաստաթղթերի հետ` Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագիծը բխում է ՀՀ կառավարության 2021-2026 թթ. ծրագրի ՓՄՁ զարգացում (էջ 27) և 2.1 Մշակող արդյունաբերություն բաժիններում (էջ 29) ամրագրված դրույթներից։